KIRJALLINEN KYSYMYS E-1369/02 esittäjä(t): Sergio Berlato (UEN) ja Cristiana Muscardini (UEN) komissiolle. Viinin valmistamista luonnonmukaisesti viljellyistä viinirypäleistä koskeva asetusehdotus.



Virallinen lehti nro 301 E , 05/12/2002 s. 0136 - 0137



KIRJALLINEN KYSYMYS E-1369/02 esittäjä(t): Sergio Berlato (UEN) ja Cristiana Muscardini (UEN) komissiolle (14. toukokuuta 2002) Aihe: Viinin valmistamista luonnonmukaisesti viljellyistä viinirypäleistä koskeva asetusehdotus Yhteisössä ei ole normeja, joilla säädeltäisiin riittävän laajasti luonnonmukaisesti viljeltyjen viinirypäleiden tuotantoa, ja jäsenvaltioiden yksittäiset valvontaviranomaiset ovat antaneet asiasta erilaisia määräyksiä, jotka aiheuttavat usein hämmennystä kuluttajien keskuudessa. Markkinoilla tarvitaan laajemmat luomuviinejä koskevat takuut, joita säädeltäisiin tarkoilla tuotantoa koskevilla normeilla. Voiko komissio näin ollen tehdä ehdotuksen kyseistä asiaa koskevaksi yhteisön asetukseksi, jolla yhdenmukaistettaisiin luonnonmukaisesti viljeltyjen viinirypäleiden tuotantojärjestelmät, suojeltaisiin Euroopan unionin kuluttajia ja annettaisiin heille mahdollisuus juoda puhdasta ja laadukasta viiniä, jonka tuotannolla ei ole haitallisia vaikutuksia ympäristöön, ja vältettäisiin tilanteet, joissa eri jäsenvaltioiden valvontaviranomaiset kukin tahollaan valvovat antamiensa määräysten noudattamista? Franz Fischlerin komission puolesta antama vastaus (25. kesäkuuta 2002) Viinirypäleiden ja muiden kasvien luonnonmukaista viljelyä koskevat säännöt vahvistetaan maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetussa neuvoston asetuksessa (ETY) N:o 2092/91(1). Lisäksi viinin yhteisestä markkinajärjestelystä 17 päivänä toukokuuta 1999 annetussa neuvoston asetuksessa (EY) N:o 1493/1999(2) säädetään yleiset säännöt viininvalmistusmenetelmille ja -käsittelyille, joita saa käyttää kaikentyyppisten viinien tuottamisessa. Nämä säännöt ovat erityisen tarkat, täsmälliset ja yksityiskohtaiset, ja niitä sovelletaan myös luonnonmukaisesti viljeltyjen viinirypäleiden jalostuksessa. Komissio on tietoinen luonnonmukaisesti viljellyn viinirypäleen tuotannon kehityksestä ja se on harkinnut mahdollisuutta säännellä erityisellä tavalla tällaisten viinirypäleiden jalostamista viiniksi jo olemassa olevien yleisten sääntöjen mukaisesti. Viinialan ammatilliset järjestöt epäilevät sekä tällaisen lainsäädännön tarpeellisuutta että erityissääntöjä, jotka lisätään pöytäviinejä koskeviin sääntöihin ja tarkempiin jäsenvaltioiden vahvistamiin määritetyillä alueilla tuotettuja tma-laatuviinejä koskeviin sääntöihin. Ne eivät myöskään toivo, että luonnonmukaisesta tuotannosta peräisin olevien viinien erityinen tuotantoprosessi määritellään asetuksissa. Samaa mieltä on suurin osa jäsenvaltioista. Itse asiassa kyseessä olevat käytänteet ja käsittelyt eivät eroa olennaisesti erityisesti laatuviineille olennaisen tärkeistä tuotantotoimista. Komission arvion mukaan kyseisten viinien esittelyä koskevat säännöt ovat riittävän täsmälliset ja yhdenmukaiset, jotta rehellinen kilpailu voidaan varmistaa. Komissio voi harkita kysymystä uudelleen kyseisten tuotteiden tuotannon ja markkinoiden kehityksen perusteella. (1) EYVL L 198, 22.7.1991. (2) EYVL L 179, 14.7.1999.